钦定古今图书集成/明伦汇编/宫闱典/第031卷 > 宣帝霍皇后
## 钦定古今图书集成/明伦汇编/宫闱典/第031卷 > 宣帝霍皇后

按《汉书外戚传》：“孝宣霍皇后，大司马大将军博陆侯
光女也。母显，既使淳于衍阴杀许后，显因为成君衣
补治入宫具，劝光内之，果立为皇后。初，许后起微贱，
登至尊日浅，从官车服甚节俭，五日一朝皇太后于
长乐宫，亲奉案上食，以妇道共养。及霍后立，亦修许
后故事。而皇太后亲霍后之姊子，故常竦体，敬而礼”
之。皇后轝驾侍从甚盛，赏赐官属以千万计，与许后
时县绝矣。上亦宠之，颛房燕。立三岁而光薨。后一岁，
上立许后男为太子，昌成君者为平恩侯。显怒恚不
食，欧血，曰：“此乃民间时子，安得立？即后有子，反为王
邪！”复教皇后令毒太子。皇后数召太子赐食，保阿辄
先尝之，后挟毒不得行。后杀许后，事颇泄，显遂与诸
婿昆弟谋反，发觉，皆诛灭。使有司赐皇后策曰：“皇后
荧惑失道，怀不德，挟毒，与母博陆宣成侯夫人显谋，
欲危太子，无人母之恩，不宜奉宗庙，衣服不可以承
天命。呜呼哀哉！其退避宫，上玺绶。”有司：霍后立五年，
废处昭台宫，后十二岁，徙云林馆，迺自杀，葬昆吾亭
东。初，霍光及兄骠骑将军去病皆自以功伐封侯居
位《宣帝》以光故封去病孙山山弟云皆为列侯侯者
前后四人。